‘Any de la Misericòrdia’

Montse Esquerda

**9. Visitar i atendre els malalts**

En aquest Any de la Misericòrdia, el Papa Francesc ha volgut posar la mirada en tornar a les fonts de l’Evangeli, sobretot, a la font del que ens va ensenyar Jesús. I l’acció prioritària de Jesús anava adreçada a uns col·lectius molt concrets: els pobres, els vulnerables i especialment els malalts.

Crec que la Pastoral dels Malalts ha estat la gran oblidada de les pastorals. Mentre que una de les accions prioritàries de Jesús va ser acompanyar, acollir i escoltar els malats, nosaltres hi dediquem molt poca atenció.

Per això, en aquest Any de la Misericòrdia, ‘Estava malalt i em vas visitar’ és un dels motius preferents i una de les tasques prioritàries de la Pastoral de la Salut.

En aquests moments en què la gent està més vulnerable, més sola, amb patiment i dolor, moltes vegades la persona de pastoral de la salut, que visita els malalts, dóna un respir i un alleugeriment a aquestes famílies.

Hi ha una frase preciosa del gran teòleg Paul Claudel que diu: Jesús no va venir a suprimir el sofriment. No va venir ni tan sols a donar una explicació. Va venir a acollir-lo i a omplir-lo amb la seva amorosa presència.

Tanmateix, la pastoral de la salut no té la missió d’eradicar els patiments, tampoc d’explicar-los, perquè hi ha moltes coses que no tenen explicació. Però, la nostra presència a les cases dels malalts, intentem que sigui sempre d’amorosa acollida en els moments en què la gent més ho necessita. Donant suport als malalts i a les famílies; fent de pont entre les comunitats parroquials i la persona que està a casa. I en tot moment, intentar portar sempre aquesta amorosa presència de Crist.

Així doncs, en aquest Any de la Misericòrdia hem de tornar a posar la mirada en les persones que més ho necessiten i, entre aquestes estan principalment els malalts.